Mikäli polvilumpio menee toistuvasti sijoiltaan tai on synnynnäisesti löysä eikä lihasharjoittelulla saada polvilumpion tukevuutta lisääntymään, on hoitona usein leikkaus. Tällöin venyttynyttä jännettä stabiloidaan mm. erilaisin kiinnitysmateriaalein ja pyritään palauttamaan polvilumpiota tukeva normaali rakenne.
Venyttyneen polvilumpiojänteen korjausleikkaus eli polvilumpion stabilointi tehdään yleensä selkäydinpuudutuksessa. Leikkausmetodeja on erilaisia. Usein polvilumpion alaosaa siirretään ja kiinnitetään sääreen niin, että polvilumpio pysyy paikallaan. Lopuksi polvea tukemaan asetetaan saranaortoosi.
Toimenpide on yleensä päiväkirurginen, kotiutuminen tapahtuu samana päivänä. Ompeleiden poisto on n. 7-14 vrk kuluttua ja jälkikontrollissa tulee käydä saatujen ohjeiden mukaan.